Ieeja Rīgas radio stacijā Ulbrokas muižā
Rīgas radio stacijas torņi Ulbrokā
**Rīgas radio stacija** atrodas Ropažu novada Stopiņu pagasta Ulbrokā, Radiostacijas ielā.

Stacijas kompleksā pašlaik ietilpst tornis 205 m augstumā, pārējie torņi uzspridzināti. Radio stacija atradās Ulbrokas muižas ēkā.

Vēsture
-------

#### Latvijas PSR periods

Pēc Otrā pasaules kara bija iznīcināti raidītāji, kas iepriekš nodrošināja radioraidījumu translācijas, tādēļ tika meklēta vieta, kur būvēt jaunu radiostaciju. Tā kā šajā laikā Rīgā nebija atbilstošas vietas radiostacijas ierīkošanai, tad tika nolemts to izbūvēt Ulbrokā pie Piķurgas ezera nacionalizētajā Ulbrokas muižā, kas tika pārveidota atbilstoši stacijas vajadzībām, saglabājot tikai ārējo izskatu.

1945. gadā sākās torņa celtniecība, ko piespiedu kārtā pildīja vācu karagūstekņi, montāžas darbus visus 125 torņa metrus veicot ar rokām. Torņa raksturīgākā tehniskā īpašība, ka visa tā sastāvkonstrukcija ir kā raidošā antena un nekur nesaskaras ar zemes masu, jo uz pamatnes un trosēm ir izturīgi porcelāna izolatori.

Izolators vidējo viļņu antenas pamatnē
Izmēģinājuma raidījumi notikuši 1946. bet tornis un stacija atklāti 1948. gadā.

Turpmākajos gados tika būvētas arī jaunas antenas, no kurām augstākā ir 205 m.

#### Atjaunotās Latvijas periods

Sākoties Augusta pučam,1991.gada 19. augusta pievakarē Rīgas OMON kopā ar Baltijas kara apgabala karaspēka vienībām ieņēma vairākas valsts un sabiedrisko organizāciju ēkas, tostarp 20.augustā plkst.4.50 tiem izdevās ieņemt arī Rīgas radio staciju. Sākotnēji OMON kaujinieki mēģināja sašaut raidītājus ar automātiem, tomēr tika panākta vienošanās par raidīšanas pārtraukšanu un radiostacijai netika nodarīti nopietni bojājumi.

2010. gada 15. un 16. maijā divi 60 m augstie īsviļņu antenas torņi un 125 m augstā vidējo viļņu antena tika demontēti uzspridzinot.

2014. gada 11. martā vienam no diviem palikušajiem torņiem (88 m augstajam, 1958. gadā būvētajam tornim) metāla zagļi nozaga vienu no deviņām atsaitēm jeb trosēm, tādējādi padarot to nedrošu — tornis sašķiebās. Pēc **Radio un televīzijas centra** lēmuma, tika pieņemts torni demontēt.

Pārraide
--------

No palikušā 205 m garā masta raida šādas FM stacijas:

| Frekvence | Nosaukums | Tx jauda (vati) |
| --- | --- | --- |
| 93.1 | Latvijas Radio 5 | 8.900 |
| 97.3 | Radio Marija | 2.630 |
| 101.0 | EHR Latviešu Hiti | 2.291 |

Atsauces
--------

1. ↑  «APVĒRSUMA HRONIKA 19-20.AUGUSTS». Liepājas Vārds (Latvijas Tautas fronte). 20.08.1991.
2. ↑  Juris Grapmanis. «Free Fm». *FreeFM LV* (latviešu), 2023-10-27. Skatīts: 2023-10-27.
3. ↑  Ulbrokā spridzinās divus torņus
4. ↑  DELFI, DELFI Novados. «Demontē bīstamo Stopiņu radiostacijas torni». *DELFI* (latviešu), 2014-03-13. Skatīts: 2023-10-27.
5. ↑  «Stopiņos draud sagāzties radiostacijas tornis». *www.lsm.lv* (latviešu). Skatīts: 2023-10-27.
6. ↑  «LVRTC Atvērti | Uzticami | Profesionāli». *LVRTC* (lv-LV). Skatīts: 2023-10-27.
7. ↑  «Demontēs bīstamo Ulbrokas radio torni». *www.lsm.lv* (latviešu). Skatīts: 2023-10-27.
8. ↑  DELFI, DELFI Novados. «Demontē bīstamo Stopiņu radiostacijas torni». *DELFI* (latviešu), 2014-03-13. Skatīts: 2023-10-27.
9. ↑  «Arhivēta kopija». Arhivēts no oriģināla, laiks: 2016. gada 8. maijā. Skatīts: 2017. gada 13. maijā.